পিঙ্ক পিকক

পিঙ্ক পিকক (ইদিশ ভাষায়: די ראָזעווע פּאַווע, উচ্চারণ: দি রোজেভে পাভে) বা গোলাপী ময়ূর ছিল একটি ক্যাফে ও তথ্যকেন্দ্র, যা স্কটল্যান্ডের গ্লাসগোর গোভানহিল এলাকায় চালু হয়েছিল। প্রতিষ্ঠাতারা একে বলেছিলেন “আনতি-জায়নবাদী” এবং “বিশ্বের একমাত্র কুইয়ার, ইদিশভাষী, অ্যানার্কিস্ট, নিরামিষ, এবং ‘যার যত সামর্থ্য’ সেই অনুযায়ী দাম দেওয়া যায়—এমন ক্যাফে”। ক্যাফেটি ২০২১ সালে চালু হয়। তবে করোনার কারণে তা কিছুটা দেরিতে শুরু হয়।এরপর ২০২৩ সালের জুন মাসে ক্যাফেটি বন্ধ হয়ে যায়। তবে মালিকেরা জানিয়েছেন, তারা এটি আবার চালু করতে চান—২০২৫ সালের মাঝামাঝি সময়ে, যুক্তরাষ্ট্রের নিউ ইয়র্ক শহরের ব্রুকলিনের ক্রাউন হাইটস এলাকায়।

প্রতিষ্ঠা 

পিঙ্ক পিকক প্রতিষ্ঠা করেছিলেন মর্গান হোলেব এবং জো আইজ্যাক। দুজনেই স্কটল্যান্ডের একটি ইহুদি নৈরাজ্যবাদী সংগঠন ‘ইরন-জু’-এর সক্রিয় সদস্য ছিলেন। ২০১৯ সালে তাঁরা একটি কুইয়ার ও ইদিশ ভাষাভিত্তিক ক্যাফে খোলার পরিকল্পনা করেন। তাঁরা ক্যাফেটির নাম রাখেন পিঙ্ক পিকক, ইদিশে যেটা হয় দি রোজেভে পাভে। নামটি নেওয়া হয়েছিল সোনালি ময়ূরের অনুপ্রেরণায়, যা একটি ঐতিহ্যবাহী ইহুদি প্রতীক। গোভানহিলে কুইয়ার এবং ইহুদি সম্প্রদায়ের জন্য আলাদা কোনো স্থান না থাকা এবং স্কটল্যান্ডে ইদিশভিত্তিক সাংস্কৃতিক পরিসরের অভাব তাঁদের এই উদ্যোগে অনুপ্রাণিত করেছিল। কয়েক দশকের মধ্যে এই ক্যাফেটিই ছিল স্কটল্যান্ডে চালু হওয়া প্রথম ইদিশ-কেন্দ্রিক শারীরিক পরিসর।

২০২০ সালের জুলাই মাসে পিঙ্ক পিকক তিন মাসের ক্যাফে পরিচালনার খরচ মেটাতে ১০,০০০ পাউন্ড সংগ্রহের লক্ষ্যে একটি অনলাইন তহবিল সংগ্রহের প্রচার চালায়। আগস্টে ক্যাম্পেইন শেষ হলে তাঁরা মোট ১৫,৮৮৫ পাউন্ড সংগ্রহে সফল হন।

কোভিড-১৯ মহামারির কারণে ক্যাফেটির পরিকল্পিত উদ্বোধন পিছিয়ে যায়। লকডাউনের সময়ে আইজ্যাক এবং হোলেব গোভানহিলে খাবারের প্যাকেট বিতরণ করেন এবং বিভিন্ন কুইয়ার ও ইহুদি অনলাইন অনুষ্ঠান আয়োজন করেন।

পরিচালনা 

পিঙ্ক পিকক ‘পে-হোয়াট-ইউ-ক্যান’ মডেলে পরিচালিত হতো—ক্যাফেটি গ্রাহকদের প্রতি পণ্যের ব্রেক-ইভেন বা খরচ মেটানোর মূল্য জানাত, কিন্তু যে কেউ চাইলে তার সামর্থ্য অনুযায়ী যেকোনো পরিমাণ অর্থ দিতে পারত। ক্যাফেটি ছিল সম্পূর্ণ নিরামিষ এবং অ্যালকোহল-মুক্ত। ক্যাফের বাইরেই একটি কমিউনিটি ফ্রিজ রাখা হয়েছিল, যেখানে প্রয়োজনীয় খাবার মজুত থাকত এবং কেউ চাইলে সেখান থেকে নিতে পারত। খাবার বিক্রির পাশাপাশি, ২০২১ সালে তারা "ইহুদি কারেন্টস" নামের কিছু সামগ্রীও বিক্রি করেছিল, যেগুলোকে তারা “ইহুদি বামপন্থী পণ্য” হিসেবে বর্ণনা করেছিল। ক্যাফেটি চালানো হতো একটি সমবায়ের মতো, যেখানে শ্রমিক এবং স্থানীয় সম্প্রদায়ের সদস্যরা মিলেই সিদ্ধান্ত নিতেন ও কাজ করতেন।

ইদ্দিশ ভাষা ব্যবহার 
পিঙ্ক পিকক তার ওয়েবসাইটে ইদিশ ভাষার একটি সংস্করণ চালু রেখেছিল এবং টুইটারেও নিয়মিত ইদিশ ভাষা ব্যবহার করত—যা অনেক ইদিশ-কেন্দ্রিক প্রতিষ্ঠান সাধারণত করে না। ২০২০ সালে জিউইশ টেলিগ্রাফিক এজেন্সি-তে প্রকাশিত এক সাক্ষাৎকারে হোলেব বলেছিলেন, “ইদিশ এমন একটি ইহুদি ভাষা, যার সঙ্গে সংযোগ স্থাপন করা যায়—যেটা আধুনিক হিব্রু ভাষা নয়। ইদিশের কোনো আলাদা জাতিসত্তা নেই। এটি একটি প্রবাসী (ডায়াস্পোরিক) ভাষা।”

পুলিশ বিরোধী নীতি এবং টোট ব্যাগ 
২০২১ সালের জুন মাসে, ট্যাবলয়েড দ্য স্কটিশ সান-এ পিঙ্ক পিকক সম্পর্কে একটি প্রতিবেদন প্রকাশিত হয়। সেখানে ক্যাফেটির “পুলিশ নয়, শৃঙ্খলা নয়” ধরনের নীতির সমালোচনা করা হয়। এর কিছুদিন পর, দোকানের সামনের অংশে একজন কর্মী রঙ করার সময় সেখানে ভাঙচুর চালানো হয়। এর এক মাস আগেই, ২০২১ সালের মে মাসে ক্যাফেটিতে আরও একটি ভাঙচুরের ঘটনা ঘটে—যেখানে পাশের ফার্মফুডস এবং সেমিকেম দোকানগুলোর পাশে ক্যাফের একটি জানালা ভেঙে ফেলা হয়।

এছাড়াও, সেই সময় এক গোলাপি টোট ব্যাগকে ঘিরেও বিতর্ক তৈরি হয়। ওই ব্যাগে ইংরেজি ও ইদিশ ভাষায় “fuck the police” লেখা ছিল এবং সেটি ক্যাফের জানালায় ঝুলিয়ে রাখা হয়েছিল। এই অভিযোগে পুলিশ স্কটল্যান্ড হোলেব ও আইজ্যাকের বাড়িতে যায়। পরে হোলেবের বিরুদ্ধে “শান্তিভঙ্গের” অভিযোগ আনা হয় এবং পুলিশের পক্ষ থেকে প্রমাণ হিসেবে পিঙ্ক পিকক থেকে একটি টোট ব্যাগ জব্দ করা হয়।

স্থানীয় গণমাধ্যম ও ক্যাফেটির নিজস্ব টুইটার অ্যাকাউন্টে এই জব্দের খবর ছড়িয়ে পড়লে, বিপরীতভাবে ক্যাফেটির ওই ব্যাগ ব্যাপকভাবে বিক্রি হয়ে যায়।

হাতকড়ার চাবি বিক্রি 
৩০শে সেপ্টেম্বর, পিঙ্ক পিকক সর্বজনীন হ্যান্ডকাফের চাবি বিক্রি শুরু করে। তবে এই উদ্যোগের জন্য অনলাইনে তাদের তীব্র সমালোচনার মুখে পড়তে হয়, কারণ এটি এমন সময় আসে যখন এক পুলিশ অফিসার সারাহ এভারার্ডকে মিথ্যা অভিযোগে গ্রেপ্তার করে, তাকে হাতকড়া পরিয়ে নেয়া হয় এবং পরবর্তীতে হত্যার দায়ে দোষী সাব্যস্ত হন—আর সেই মামলার রায় ঘোষণার সময়ের সাথেই ঘটনাটি মিলে যায়। পরে ক্যাফে কর্তৃপক্ষ এক বিবৃতিতে জানায়, এই চাবিগুলো আসন্ন ২০২১ সালের জাতিসংঘ জলবায়ু পরিবর্তন সম্মেলনের প্রতিবাদকে সামনে রেখে বিক্রি করা হয়েছিল, সারাহ এভারার্ডের ঘটনার প্রেক্ষিতে নয়। তবে তারা স্বীকার করে, সময় নির্বাচনটি সংবেদনশীল ছিল না। উল্লেখযোগ্যভাবে, গ্রেপ্তারের সময় এ ধরনের চাবি ব্যবহার করা হলে তা ‘গ্রেপ্তার প্রতিরোধ’-এর পর্যায়ে পড়তে পারে, যা ব্যবহারকারীর জন্য আইনি জটিলতা তৈরি করতে পারে।

বই পোড়ানো 
২০২৩ সালের মে মাসে, ইহুদি ছুটির দিন ল্যাগ বাওমার উপলক্ষে, পিঙ্ক পিককের সদস্যরা ক্যাফের সামনে ফুটপাথে হ্যারি পটার অ্যান্ড দ্য অর্ডার অফ দ্য ফিনিক্স বইটির একটি কপি পুড়িয়ে প্রতিবাদ করেন। তারা এই কর্মসূচি আয়োজন করেছিলেন লেখক জে কে রাউলিংয়ের ট্রান্সফোবিয়া এবং ইহুদি-বিদ্বেষের বিরুদ্ধে। তবে একজন মুখপাত্র স্পষ্ট করে দিয়েছেন, সরকার এবং একটি ক্যাফের মধ্যে ক্ষমতার পার্থক্যের কারণে এই ঘটনাকে নাৎসিদের বই পোড়ানোর সঙ্গে তুলনা করা যাবে না।

তথ্যসূত্র

স্কটল্যান্ডে ২০১৯ সালের স্থাপনা 
স্কটল্যান্ডে ২০২৩ সালের পতন
স্কটল্যান্ডে নৈরাজ্যবাদ
যুক্তরাজ্যের নৈরাজ্যবাদী সংগঠন
ক্রাউডফান্ডিং প্রকল্প
ইউরোপে বিলুপ্ত নৈরাজ্যবাদী সংগঠন
বিলুপ্ত ইহুদি সংগঠন
স্কটল্যান্ডের বিলুপ্ত রেস্তোরাঁ
বিলুপ্ত নিরামিষাশী রেস্তোরাঁ
গোভানহিল এবং ক্রসহিল]
ইহুদি নৈরাজ্যবাদ